钦定古今图书集成/明伦汇编/官常典/第603卷 > 甯良
## 钦定古今图书集成/明伦汇编/官常典/第603卷 > 甯良

按《祁阳县志》：“良字元善。父嗣宗，应洪武庚午辟荐，历
上林长官司，抚绥有恩，边境怀之。良生而爽恺，博雅
能诗，登进士第，擢行人，积有岁年，以才猷迁刑曹。时
天顺复辟，曹石恃功骄横，颇陷善类。良仁恕明敏，多
所建白，曰：‘主上意在省刑，我等头颅可断，官守不可
移。誓不受权贵指使，细心挽救，所保全不少。大司寇’”
深知良，以是久于西署，秩满陞浙省大参政。良以吴
越名区，官其土者，视听半在潮声蜃气间，期了公事。
我思两浙人才渊薮，政当使潮海之文，拔起于涛山
浪屋，雷击霆砰之外，以观其吞天浴日之势也。因试
观风于别院，果于诸生中得谢迁、王华等，浙士大服。
转广东廉使，振扬风纪。寻迁历浙江左右藩。均节赋
役，汰其浮羡，役以均平。谢、王相继大魁，天下“知人”之
鉴归焉。